**מילים לשבת**

**שער הנגב - ערב שבת, כ"א בשבט תש"ע, 5 בפברואר 2010**

**שלום לחברות ולחברים,**

**משרד על הפנים**

שלשום בערב, ממש באותה השעה בה נורתה לעברנו הרקטה מעזה, חטפנו טיל – טיל מירושלים.

בעוד ממשלת ישראל החליטה לפני מספר שבועות על סיוע כספי מיוחד לרשויות ב"עוטף עזה", הרי, שבפועל, מעדכן אותנו משרד הפנים, שמנהל קרבות עם משרד האוצר על מענקי האיזון לכלל הרשויות בארץ, שהמענק השוטף שלנו לא רק שלא יגדל אלא אף יקטן בחצי.

שלמה בוחבוט, יו"ר מרכז השלטון המקומי, מרגיע ומנחש שמדובר במניפולציה של משרד הפנים "לחמם" אותנו אל מול האוצר. כל הח"כים בועדת הכספים משוכנעים, שבסוף, תינתן לרשויות תוספת משמעותית של תקציבים. אבל, עד שנקפל את "הרעים", הם לא יחמיצו הזדמנות להוציא לנו את הנשמה.

גם עירית שדרות חטפה טיל דומה. אנחנו יוצאים למאבק משותף על איכות החיים שלנו באזור ו...על אמינות השלטון במדינת ישראל.

**דוב רקטי**

כתב ב"הארץ" פרסם ש"כיפת ברזל" לא תוצב באזור אלא תאופסן במחסנים. עמיר פרץ, שלזכותו נזקף חידוש המאמץ לפתח מענה אקטיבי לאיום הרקטי, מצא בכך סיבה טובה למסיבה.

אני מציע שקודם כל, הדוב הזה שאנחנו כבר רבים על פרוותו, יגדל כמו שצריך (ויגיע לבשלות מבצעית מלאה) ולאחר מכן, מן הראוי שהוא יתרבה עד מאד (וירכש מלאי מספיק של סוללות וטילים), כל זאת בטרם יהיה כל אחד גנראל ויחליט האם לקרב את הכלים או לשמור אותם בכוננות מלאה בימ"ח.

**ביקור הגברת האלגנטית**

ח"כ ציפי לבני וכמה מחבריה לסיעה, ביקרו באזור ושוב פקדו את קבוץ כפר עזה. מילות ההערכה של לבני, איציק, דיכטר וחבריהם לתושבי הישוב והאזור ומנהיגיו חיממו את לבנו.

בין סיור בגן הילדים הממוגן לבין ארוחת הצהריים, צדה את אוזננו האמירה המורתית של דליה: "שי, שלא תחשוב אפילו, אנחנו לא ניתן לך ללכת לשום מקום!...".

בסיום דברי ולנוכח פאנל אנשי "קדימה", כישוריהם ונסיונם, פירגנתי למדינת ישראל על האלטרנטיבה הטובה שמחרפת נפשה עבורנו באופוזיציה. בטח שזה מצא חן בעיני ציפי.

**רוכבים ורצים**

ארוע השיא של "דרום אדום" בסוף השבוע הזה יהיה מסע האופניים והמירוץ לאורך קו המים הראשון לנגב, הלא הוא הצינור, שבמובן ידוע היה משמעותי בקביעת גבולותיה הדרומיים של ישראל.

רוכבי האופניים (מכל הגילאים, בשני מסלולים מעגליים של 10 ו 25 ק"מ) והרצים (5 ק"מ) יצאו מניר עם (שבת, 9 בבוקר) ויסיימו באתר המים והבטחון בהפנינג, כמקובל במחוזותינו – שוק איכרים, הפעלות לילדים, מוזיקה, סיור במוזיאון.

הארוע מתקיים בחסות גופים רבים וינוהל על ידי עמותת הספורט, שאף מייעדת את ההכנסות להקמת מועדון רכיבה לילדי שער הנגב.

ראו פרטים על כלל הארועים ב: [www.habsor.co.il/daromadom](http://www.habsor.co.il/daromadom/)

**מנגנים ושרים**

לאחר הצלחה מרשימה במועדוני הותיקים בברור חיל ,נחל עוז, דורות  ומועדון "יחדיו" בקרית החינוך, שבעו נחת השבוע גם ותיקי  רוחמה מתלמידי התיכון שהופיעו בפניהם עם יצירות בתחום הנגינה והשירה, עליהן הם יבחנו בקרוב במסגרת "הבגרות" בלימודי המוסיקה שלהם. השת"פ בין אולפן המוסיקה שלנו לבין בית הספר מניב תשעה תלמידים שייגשו לבחינות; מספר מרשים גם בהשוואה לערים מסוימות.

אז, מה בתוכנית? עידן ודפנה נגנו יצירות לפסנתר משל הנדל ,מוצרט  בטהובן ושופן. דניאל, נועה וטל שרו בגרמנית ,עברית, אנגלית ויידיש אריות מאופרות ואופרטות של  צ'ייקובסקי  ושטראוס,  שירים של ויואלדי, בטהובן ומוצרט...ואפילו ארגוב. סשה ארגוב.

**כמו גלגל בתוך גלגל**

דדיניו פיינגלרנט מאושיות ברור חיל והאזור כולו, נפטר מעימנו לפני תשע שנים. בגלריה "עוז בעין", שמנהל עינב פרץ המתמיד מנחל עוז, מציגים שניים מבניו תערוכה ששמה "מות אבי":  אורנה בסדרות צילומים שמתחקות אחר הזיכרון והשיכחה, האהבה והפרידה וישי במיצג תלת מימדי שנוגע באינסוף ובאין.

בשיחה שפתחה את התערוכה דיברו הבנים האמנים, דיבר אבנר, אחיהם הקולנוען מ"ספיר" ודיברה ציפורה, האישה שלא נסה חיוניותה.

בני המשפחה המוכשרים והאוהבים מתעקשים, כל אחד בדרכו, שהמוות אינו סוף, המוות הוא אין סוף. המתים מוכלים בחיים, שמדברים עם המתים, ללא הרף, ללא מגבלות של גוף וזמן.

בואו לנחל עוז עד 27.2, ביום ד' 17-18, שבת 11-14. או בתיאום ל 050-5789042. הציצו ב:  [www.ozartgallery.co.il](http://www.ozartgallery.co.il/)

**יד מושטת פוגשת יד אחות**

בערב יוצא דופן, אמר המרכז ההידרותרפי "תודה" לעשרים נערים בני החטיבה העליונה, שמתנדבים, על אמת, לא כחובה, כמטפלים זוטרים במים, בנערים ובילדים שזקוקים ליד תומכת.

אמר מנהל בית הספר: אני רואה את הבנים הגדולים האלו, שאני כועס על איך שהם מתנהגים בבית הספר וכשאני מבין מה הם עושים כאן, אני מתבייש בפניהם.

אמרה המתנדבת הצעירה: חצי השעה עם מכינת "כנפיים" (בעלי צרכים מיוחדים שחיים בכפר הסטודנטים ביכיני, לומדים ומתנדבים בקהילה) היא המצחיקה ביותר בשבוע שלי. אני מקבלת כל כך הרבה; תודה שאתם מאפשרים לנו את החוויה הזאת.

אמרה חניכת "כנפיים": אתם שם בשבילי. בזכותכם אני מעיזה, כל פעם יותר. היום אני כבר חולמת על שחייה תחרותית.

סיכם אהרל'ה: במקום בו לא ברור אם אתה נותן או מקבל, שם האהבה.

**ידידתכם, לאה**

במלאת ארבעים שנה למותה של לאה גולדברג, פרסם עלון קבוץ רוחמה מכתב של המשוררת אל ילדי גן מרים בקבוץ מיוני 1962.

"...כאשר חברתי אנה, זו שצלמה את אלה-קרי, תבוא עוד פעם לארץ משבדיה, אני מקווה ששתינו נבוא לבקר אתכם והיא תצלם אתכם ותספר לכם על אלה-קרי ועל ילדים אחרים באפריקה, ביפן ובהוואי שהיא צלמה אותם בשביל ספרים, וגם אני אספר לכם סיפורים. אבל, זה לא יהיה בקרוב לצערי."

כשלוש שנים לאחר מכן, היא כותבת:

**לילדי קבוץ רוחמה,**

**א.                                                          ג.**

**על שולחני כל כך הרבה ניירות,               ובכל זאת, אני עסוקה גם עכשיו.**

**זה נורא! זה פשוט קשה לראות.               תשאלו אותי "למה?"**

**כל כך הרבה מכתבים ואגרות,                - אני כותבת מכתב**

**צריך לענות, אבל מתי?                         לילדי רוחמה.**

**מה לעשות שאין לי פנאי?**

**ב.                                                         ד.**

**אבל, הנה החופש בא –                       "שלום ילדים ותודה**

**חופש – פסח אצלנו ובגינה                    על מכתבכם.**

**נראים לי היום כשמחים יותר                   אני שמחה שאתם אוהבים את שירי**

**העץ, החתול וציפור קטנה.                     ואני אוהבת אתכם!"**

**ומי כתב זאת? כל ילד יודע**

**ידידתכם,**

**לאה**

**ירושלים, 31.3.65**

**שבת שלום, אלון**

**אלון שוסטר**

**נייד : 054-6755111**

**E-mail : alon@sng.org.il**

**לפרטים נוספים**

[**www.sng.org.il**](http://www.sng.org.il/)